Diari Oficial de la Generalitat Valenciana


Sumari del DOGV 4639, del 27-11-2003 (2003/12760)

LLEI 15/2003, de 24 de novembre, de la Generalitat, de Creació del Col·legi Oficial d'Educadores i Educadors Socials de la Comunitat Valenciana.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2003/11/24/15/dof/vci/html**

### Dades del document

Número de DOGV
:   4639

Data del DOGV
:   27-11-2003

Secció del DOGV
:   I. DISPOSICIONS GENERALS

Número del document
:   2003/12584


Data del document
:   24-11-2003

Organisme emissor
:   Presidència de la Generalitat

Tipus de document
:   Llei

Descriptors 

:   * treballador social
    * col·legi professional
    * legislació

LLEI 15/2003, de 24 de novembre, de la Generalitat, de Creació del Col·legi Oficial d'Educadores i Educadors Socials de la Comunitat Valenciana. [2003/12474]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
La Constitució espanyola, en l'article 149.1.18, reserva a l'Estat la competència sobre les bases del règim jurídic de les administracions públiques; i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria dictada per l'Estat es troba inclosa en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre; pel Reial Decret Llei 5/1996, de 7 de juny; per la Llei 7/1997, de 14 d'abril, sobre Sòl i Col·legis Professionals; pel Reial Decret Llei 6/1999, de 19 d'abril, de Mesures Urgents de Liberalització i Increment de la Competència, i pel Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, conferix a la Generalitat competència exclusiva en matèria de col·legis professionals i exercici de professions titulades, sense perjuí del que disposen els articles 36 i 139 de la Constitució.
  
En ús d'estes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, i posteriorment mitjançant Decret 4/2002, de 8 de gener, del Consell de la Generalitat, es va aprovar el reglament de desplegament.
  
Mitjançant el Reial Decret 1.420/1991, de 30 d'agost, es va establir el títol universitari oficial de Diplomat en Educació Social, i en l'annex, en la directriu primera, es van definir els educadors socials de la manera següent: «educador en els camps de l'educació no formal, educació d'adults, inclosa la tercera edat, inserció social de persones desadaptades i de minusvàlids, així com en l'acció socioeducativa».
  
L'Associació Professional d'Educadors Socials del País Valencià es va constituir en 1995, i va integrar en el seu si un nombrós grup de professionals que compten amb la titulació expressada i que exercixen com a tals en l'àmbit de la Comunitat Valenciana. Mitjançant l'Acta de 13 de juliol de 2001, de l'Assemblea General Extraordinària de l'associació esmentada, es va acordar iniciar els tràmits oportuns per a formular la petició de creació del col·legi professional corresponent, la qual es va formalitzar davant els òrgans competents de la Generalitat en matèria de col·legis professionals el 21 de desembre de 2001.
  
L'article 7 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, i l'article 8 del seu reglament de desenvolupament, aprovat pel Decret 4/2002, de 8 de gener, del Consell de la Generalitat, disposen que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, amb l'audiència prèvia dels col·legis professionals existents que puguen estar afectats.
  
La petició reunix tots els requisits i la documentació establida per l'article 9 del reglament aprovat pel Decret 4/2002, de 8 de gener, del Consell de la Generalitat, en què es regula la petició de creació d'un col·legi professional.
  
En particular, els interessats justifiquen que concorre l'interés públic per a crear el col·legi professional que limite l'exercici de la professió, en concret, que els educadors socials són professionals que treballen, des del vessant socioeducatiu, amb persones i/o grups amb una problemàtica social elevada que els convertix en persones especialment vulnerables davant la resta de la població, tals com menors, persones amb minusvalideses, tercera edat, minories ètniques, toxicòmans, etc., tots ells exclosos, en major o menor mesura, de la vida social, que exigixen als professionals un comportament ètic definit, que els permeta actuar amb respecte i responsabilitat i protegir els drets fonamentals d'estos col·lectius.
  
Cal afegir que l'interés públic per a la creació del col·legi radica així mateix en el control i defensa del col·lectiu professional, que impedisca les pràctiques d'intrusisme professional, i dotar per a això els col·legiats de la defensa adequada que desplega el col·legi professional que es crea.
  
Finalment, en el procediment d'elaboració de l'avantprojecte de llei, s'han pres en consideració les al·legacions que, dins del període d'informació pública, han formulat altres col·legis professionals ja existents.
  
Article 1. Creació
  
Es crea el Col·legi Oficial d'Educadores i Educadors Socials de la Comunitat Valenciana, com a corporació de dret públic amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. El Col·legi Oficial d'Educadores i Educadors Socials de la Comunitat Valenciana agrupa els professionals que estiguen en possessió del títol de diplomats en educació social, establit pel Reial Decret 1.420/1991, de 30 d'agost, o amb un altre títol estranger equivalent degudament homologat.
  
2. Per a l'exercici de la professió d'educador social en l'àmbit territorial de la Comunitat Valenciana, cal la incorporació al Col·legi Oficial d'Educadores i Educadors Socials de la Comunitat Valenciana, en els termes establits en l'article 3.2 de la Llei 2/1974, de 13 de febrer, de Col·legis Professionals, i si és procedent, la comunicació establida en este.
  
DISPOSICIÓ ADDICIONAL
  
Única
  
Sense perjuí del que disposa l'article 3 d'esta llei, podran integrar-se en el Col·legi Oficial d'Educadores i Educadors Socials de la Comunitat Valenciana els professionals que treballen en el camp de l'educació social, i que estiguen compresos en algun dels supòsits que es contemplen a continuació, que ho acrediten fefaentment i que sol·liciten la seua habilitació en el termini de divuit mesos des de l'entrada en vigor d'esta llei:
  
a) Els professionals que hagen cursat estudis específics en educació social, amb anterioritat al curs acadèmic 1997-1998, i que acrediten de forma fefaent 3 anys de dedicació plena a les tasques pròpies de l'educació social dins els 12 anys anteriors a l'entrada en vigor de la present llei.
  
b) Els professionals que tinguen titulació universitària, ja siga llicenciatura o diplomatura, obtinguda amb estudis iniciats amb anterioritat al curs acadèmic 1997-1998 i que acrediten de forma fefaent tres anys de dedicació plena a les tasques pròpies de l'educació social dins dels 15 anys anteriors a l'entrada en vigor d'aquesta llei.
  
c) Els professionals que, no trobant-se en cap dels dos supòsits anteriors, puguen acreditar de forma fefaent 8 anys de dedicació plena a les tasques pròpies de l'educació social dins els 20 anys anteriors a l'entrada en vigor de la present llei.
  
DISPOSICIONS TRANSITÒRIES
  
Primera
  
L'Associació Professional d'Educadors Socials del País Valencià, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial d'Educadores i Educadors Socials de la Comunitat Valenciana, en què es regule la convocatòria i el funcionament de l'Assemblea Col·legial Constituent de què formaran part tots els professionals inscrits en el cens d'educadors socials en exercici a la Comunitat Valenciana, així com tots aquells professionals que es puguen incorporar al nou col·legi en el citat termini. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial d'Educadores i Educadors Socials de la Comunitat Valenciana i elegirà els membres dels òrgans col·legials de govern.
  
2. L'Acta de l'Assemblea Constituent es remetrà a la Conselleria de Justícia i Administracions Públiques o departament competent en matèria de col·legis professionals, i inclourà la composició dels seus òrgans de govern i els estatuts definitius del col·legi, perquè verifique la seua legalitat, i la inscripció registral i publicació consegüent en el Diari Oficial de la Generalitat Valenciana.
  
DISPOSICIÓ FINAL
  
Única
  
La present llei entrarà en vigor l'endemà de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 24 de novembre de 2003
  
El president de la Generalitat,


Còpia Permalink ELI